Goʻdaklar va kichik yoshdagi bolalarni ona suti bilan oziqlantirishni qoʻllab-quvvatlash dasturini tasdiqlash toʻgʻrisida
(resolution, 2025-10-09)

Oʻzbekiston Respublikasining “Ona suti bilan oziqlantirishni qoʻllab-quvvatlash hamda goʻdaklar va kichik yoshdagi bolalar oziq-ovqat mahsulotlariga doir talablar toʻgʻrisida”gi Qonuniga muvofiq goʻdaklar va kichik yoshdagi bolalarni ona suti bilan oziqlantirishni yanada qoʻllab-quvvatlash va keng targʻib qilish, tibbiyot xodimlari va ota-onalarning bolalarni ovqatlantirishdagi masʼuliyatini yanada oshirish, bolalar uchun oziq-ovqat mahsulotlariga belgilangan talablarga rioya etilishini samarali tashkil etish maqsadida Vazirlar Mahkamasi qaror qiladi: 1. Quyidagilar: Goʻdaklar va kichik yoshdagi bolalarni ona suti bilan oziqlantirishni qoʻllab-quvvatlash dasturi (keyingi oʻrinlarda — Dastur) 1-ilovaga muvofiq; Goʻdaklar va kichik yoshdagi bolalarni ona suti bilan oziqlantirishni qoʻllab-quvvatlash masalalari boʻyicha respublika kengashi tarkibi (keyingi oʻrinlarda — Kengash) 2-ilovaga muvofiq; Goʻdaklar va kichik yoshdagi bolalarni ona suti bilan oziqlantirishni qoʻllab-quvvatlash dasturini amalga oshirishning maqsadli koʻrsatkichlari 3-ilovaga muvofiq tasdiqlansin. 2. Quyidagilar Dasturning asosiy yoʻnalishlari etib belgilansin: ona suti bilan oziqlantirish va bolalar ovqatlanishi sohasidagi normativ-huquqiy bazani takomillashtirish, xalqaro standartlar va tajribalarni joriy etish, xususan, Jahon sogʻliqni saqlash tashkilotining “Ona sutining oʻrnini bosuvchi mahsulotlarni sotish boʻyicha xalqaro qoidalar toʻplami” talablarini toʻliq joriy etish; ona sutining oʻrnini bosuvchi mahsulotlarni targʻib va reklama qilish chekloviga qaratilgan qoidalarning buzilishi holatlarini kamaytirish; ona suti bilan oziqlantirish va bolalar ovqatlanishi jarayonlarini doimiy monitoring qilish va nazorat mexanizmlarini kuchaytirish; ona sutining oʻrnini bosuvchi sifatsiz mahsulotlarni aniqlash va ularning aylanmasini cheklash boʻyicha taʼsirchan choralar koʻrish; bolalar oziq-ovqat mahsulotlarini ishlab chiqarish, import va eksport qilish, saqlash, sotish va yetkazib berish jarayonlariga oid talab va standartlarni takomillashtirish; ona suti bilan oziqlantirish va bolalarni ovqatlantirish boʻyicha malakali tibbiyot xodimlarini tayyorlash, qayta tayyorlash va ularning malakasini oshirish tizimini yoʻlga qoʻyish; ona suti bilan oziqlantirishning ahamiyati haqida aholining xabardorlik darajasini oshirish. 3. Kengashning asosiy vazifalari etib quyidagilar belgilansin: ona suti bilan oziqlantirishni qoʻllab-quvvatlashga qaratilgan chora-tadbirlarni muvofiqlashtirish; xalqaro tajribaning ijobiy amaliyotlaridan kelib chiqib, ona suti bilan oziqlantirish va bolalar ovqatlanishini yaxshilashga qaratilgan kompleks dasturlarni amalga oshirish; aholi oʻrtasida ona suti bilan oziqlantirish qadriyatlarini targʻib qilish, tibbiyot va taʼlim tashkilotlari, mahalla fuqarolar yigʻinlari hamda ommaviy axborot vositalari bilan hamkorlikda keng qamrovli tushuntirish ishlarini tashkil etish; ona va bola salomatligini muhofaza qilish tizimi faoliyatini tahlil qilish hamda masʼul vazirlik va idoralar oʻrtasida muvofiqlashtiruvchi mexanizmlar ishlab chiqilishini taʼminlash. 4. Belgilansinki: Kengash maslahat va muvofiqlashtiruvchi kollegial organ hisoblanib, oʻz faoliyatini har oylik yigʻilishlar shaklida amalga oshiradi; Sogʻliqni saqlash vazirligi Kengashning ishchi organi hisoblanadi; Kengash oʻz faoliyatini masʼul vazirlik va idoralar hamda boshqa tashkilotlar bilan hamkorlikda amalga oshiradi. 5. Sogʻliqni saqlash vazirligi Oʻzbekiston Milliy teleradiokompaniyasi, Oʻzbekiston Milliy axborot agentligi, Milliy kontent ishlab chiqaruvchi markaz, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda: ona suti bilan oziqlantirishning ahamiyati, uning bola rivojlanishi va onalar salomatligiga ijobiy taʼsiri, shuningdek, sunʼiy oziqlantirishning ehtimoliy xavflari haqida turli maqsadli guruhlar uchun (yosh ota-onalar, homilador ayollar) televideniye, radio, Internet jahon axborot tarmogʻi hamda bosma ommaviy axborot vositalari orqali uzluksiz va keng qamrovli axborot kampaniyalarini tashkil etsin; tibbiyot va taʼlim tashkilotlari hamda mahallalarda ona suti bilan oziqlantirishning ahamiyatini targʻib etuvchi maxsus bannerlar va maʼlumot stendlarini oʻrnatsin; axborot kampaniyalari doirasida jamoatchilik oʻrtasida qiziqish uygʻotuvchi ijodiy yondashuvlardan foydalanish, jumladan, yetakchi soha mutaxassislarining fikrlari, misollar va hayotiy voqealar asosida videomateriallar yaratish, ona suti bilan oziqlantirishning ahamiyati boʻyicha ijtimoiy videoroliklar tayyorlash va ularni muntazam namoyish etib borish choralarini koʻrsin. 6. Sogʻliqni saqlash vazirligi ushbu qaror ijrosi boʻyicha amalga oshirilgan ishlar yuzasidan har chorak yakunida Vazirlar Mahkamasiga tahliliy axborot kiritib borsin. 7. Ushbu qarorning bajarilishini nazorat qilish Oʻzbekiston Respublikasi Bosh vaziri oʻrinbosari — Oila va xotin-qizlar qoʻmitasi raisi Z.B. Maxkamova hamda sogʻliqni saqlash vaziri A.A. Xudayarov zimmasiga yuklansin.